Okresná prokuratúra Nitra 
Damborského 1, 949 99 Nitra 1 	

Sp. zn. : 2 Pv 512/12/4403	Nitra, 9.1.2013
EEČ : 2-32-10-2013

U Z N E S E N I E

Trestná vec:	obvinená XXXXX a spol.  
Prečin:	

Rozhodol: 	prokurátorka Okresnej prokuratúry Nitra
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období mesiaca jún 2012 v školskom roku 2011/2012 v Lužiankach zanedbávali povinnú školskú dochádzku svojho maloletého syna XXXXX, nar. XXXXX, žiaka Strednej odbornej školy, Nábrežie mládeže 1, XXXXX, ktorému nevenovali dostatočnú pozornosť a kontrolu, v dôsledku čoho ich syn XXXXX nechodil do školy a bez objektívnych príčin v období mesiaca jún 2012 vymeškal 108 vyučovacích hodín.

Podľa §216 odsek 2 Trestného poriadku je určená všetkým obvineným skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vykonaným vyšetrovaním v predmetnej trestnej veci bolo zistené a preukázané, že obvinení XXXXX a XXXXX sa dopustili prečinu ohrozovania mravnej výchovy mládeže podľa § 211 odsek 1 písmeno b) Trestného zákona na skutkovom základe uvedenom v skutkovej vete tohto uznesenia. 
	Po skončení vyšetrovania a zdokumentovaní všetkých relevantných dôkazov mi poverený príslušník PZ OO PZ XXXXX predložil spisový materiál, po preskúmaní ktorého som zistila, že boli splnené všetky formálne a materiálne podmienky na podmienečné zastavenie trestného stíhania obvinených XXXXX a XXXXX. 
	Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak obvinený:
	a) vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
	b) nahradil škodu, ak bola činom spôsobená alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a
	c) vzhľadom na osobu obvineného, s prihliadnutím na jeho doterajší život a na okolnosti prípadu, možno takéto rozhodnutie považovať za dostačujúce.
Podľa § 216 odsek 2 Trestného poriadku sa v uznesení o podmienečnom zastavení trestného stíhania určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
	Prečin ohrozovania mravnej výchovy mládeže podľa § 211 odsek 1 písmeno b) Trestného zákona je trestným činom, u ktorého zákon stanovuje trestnú sadzbu trestu odňatia slobody v trvaní až na dva roky. 
	Obvinený XXXXX sa vo svojej výpovedi zo dňa 12.12.2012 k spáchaniu skutku priznal, pričom súhlasí s podmienečným zastavením trestného stíhania voči jeho osobe. 
	Obvinená XXXXX sa vo svojej výpovedi zo dňa 21.11.2012 k spáchaniu skutku priznala, pričom súhlasí s podmienečným zastavením trestného stíhania voči jej osobe. 
	Obvinený XXXXX doposiaľ nebol súdne trestaný ani oznamovaný pre priestupok.  
	Obvinená XXXXX doposiaľ nebola súdne trestaná ani oznamovaná pre priestupok.  
	Vzhľadom na všetky vyššie uvedené skutočnosti som toho názoru, že obvinení XXXXX a XXXXX doposiaľ viedli riadny život a mám za to, že v danom prípade sú splnené všetky materiálne a aj formálne podmienky na postup podľa § 216 odsek 1 písmeno a), b), c) Trestného poriadku a v predmetnej veci takéto rozhodnutie možno dôvodne považovať za dostačujúce a účelné.
	V danom prípade som považovala za adekvátne uložiť obvineným XXXXX a XXXXX skúšobnú dobu v trvaní 12 mesiacov.
	S poukazom na uvedené skutočnosti som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Valentová
prokurátorka